Η κρίση χρέους στην Ευρωζώνη στο επίκεντρο της άτυπης συνόδου κορυφής στις Βρυξέλλες
έχουν αρχίσει επίσης να εξετάζονται ενδεχόμενες συνέπειες από μια δυνητική έξοδο της Ελλάδας απ' την Ευρωζώνη
Οι ηγέτες των 27 χωρών μελών της Ευρωπαϊκής Ένωσης συμμετείχαν σε άτυπη σύνοδο στις Βρυξέλλες που κύριο στόχο είχε να εξετάσει την κρίση χρέους που αντιμετωπίζει η περιοχή. Τα μέτρα για την ενίσχυση της ανάπτυξης στην Ευρωζώνη εξετάστηκαν στο δείπνο των Ευρωπαίων ηγετών, καθώς επίσης και η δημιουργία περισσότερων θέσεων εργασίας και η γενικότερη προώθηση της οικονομίας. Η έμφαση στην Ευρώπη έχει μετατοπιστεί από την λιτότητα, στην φιλο-αναπτυξιακή πολιτική, μετά την εκλογή του σοσιαλιστή, Φρανσουά Ολάντ, στην προεδρεία της Γαλλίας και μετά το πολιτικό αδιέξοδο στην Ελλάδα, όπου το εκλογικό σώμα απέρριψε κόμματα που είχαν συμφωνήσει με τις περικοπές δαπανών και τα μέτρα λιτότητας. Εδώ στην Ουάσιγκτον, ο οικονομολόγος του Κληροδοτήματος Κάρνεγκι για την Διεθνή Ειρήνη, Γιούρι Νταντούς, δήλωσε στη ΦτΑ ότι τα μέτρα λιτότητα θα είναι αυτά που θα υπερισχύσουν στο τέλος, γιατί οι αγορές δεν πρόκειται να χρηματοδοτήσουν αυξανόμενα επίπεδα ελλειμμάτων. Ο Πρόεδρος του Ευρωπαϊκού Συμβουλίου, Χέρμαν Βαν Ρομπάι, δηλώνει ότι θα εξεταστούν όλες οι ιδέες για μακροπρόθεσμες λύσεις. Πάντως δεν αναμένονται σημαντικές αποφάσεις από την άτυπη σύνοδο των Βρυξελλών. Η επόμενη σύνοδος κορυφής της ΕΕ θα πραγματοποιηθεί στα τέλη Ιουνίου, λίγο μετά τις νέες εκλογές στην Ελλάδα. Στο μεταξύ, οι χώρες της Ευρωζώνης έχουν αρχίσει επίσης να εξετάζουν τις συνέπειες που θα έχει μια δυνητική έξοδος της Ελλάδας από την ζώνη του Ευρώ. Παρόλο που εκφράζουν την ελπίδα ότι η Ελλάδα θα παραμείνει στην Ευρωζώνη, Ευρωπαίοι ηγέτες μελετούν όλο και περισσότερο τις τελευταίες μέρες το ενδεχόμενο να εγκαταλείψει η Ελλάδα το κοινό νόμισμα και να επιστρέψει στην δραχμή. Αναλυτές εκφράζουν φόβους ότι κάτι τέτοιο θα κλονίσει τις διεθνείς χρηματοπιστωτικές αγορές και θα στοιχίσει στις ευρωπαϊκές τράπεζες δισεκατομμύρια δολάρια, αν η Ελλάδα δεν μπορέσει να αποπληρώσει τα χρέη της. Ιθύνοντες αποκάλυψαν την Τετάρτη ότι στις αρχές της εβδομάδας ανώτεροι αξιωματούχοι της ευρωζώνης συμφώνησαν πως η κάθε μια απ’ τις 16 χώρες μέλη θα πρέπει να ετοιμάσει εναλλακτικό σχέδιο για το πώς θα την επηρεάσει ενδεχόμενη έξοδος της Ελλάδας απ’ την ευρωζώνη.